****

**สถาบันทันตกรรม กรมการแพทย์ออกหน่วยให้บริการทำฟันเทียมทั้งปากด้วยระบบดิจิทัล ให้กับผู้สูงอายุที่สูญเสียฟันทั้งปาก ภายใต้โครงการ “การใช้นวัตกรรมการดูแลสุขภาพช่องปากในผู้สูงอายุอย่างองค์รวมแบบไร้รอยต่อ”**

**สถาบันทันตกรรม กรมการ**แพทย์ออกหน่วยให้บริการทำฟันเทียมทั้งปากด้วยระบบดิจิทัล ให้กับผู้สูงอายุ ที่สูญเสียฟันทั้งปาก ภายใต้โครงการ “การใช้นวัตกรรมการดูแลสุขภาพช่องปากในผู้สูงอายุอย่างองค์รวมแบบไร้รอยต่อ” เพื่อลดปริมาณผู้สูงอายุที่ไม่มีฟันบดเคี้ยวให้ได้รับฟันเทียมที่มีประสิทธิภาพในการใช้งาน ด้วยการนำนวัตกรรมทางทันตกรรมมาใช้ เพื่อช่วยลดระยะเวลาในการให้บริการ และเพิ่มความแม่นยำในการรักษา นั้น

**นายแพทย์ไพโรจน์ สุรัตนวนิช รองอธิบดีกรมการแพทย์** กล่าวว่า ในปัจจุบันประเทศไทยได้ก้าวเข้าสู่สังคมผู้สูงอายุโดยสมบูรณ์แล้ว คือ การมีจำนวนประชากรที่มีอายุ 60 ปีขึ้นไปมากกว่าร้อยละ 20 ของประชากรทั้งประเทศ และคาดว่า ในปี พ.ศ.2573 จะเพิ่มจำนวนขึ้นเป็นร้อยละ 25 ซึ่งการเพิ่มขึ้นอย่างต่อเนื่องของผู้สูงอายุนั้น ส่งผลต่อการเพิ่มปัญหาทางทันตกรรมในผู้สูงอายุเช่นกัน ปัญหาเหล่านี้ได้แก่ โรคฟันผุ โรคปริทันต์ และการสูญเสียฟัน ด้วยเหตุนี้ การส่งเสริมให้ผู้สูงอายุมีสุขภาพช่องปากช่องปากที่เหมาะสมจึงเป็นสิ่งที่สำคัญ ไม่เพียงแต่เพื่อช่วยในการบดเคี้ยวอาหารอย่างมีประสิทธิภาพ แต่ยังรวมถึงในเรื่องความสวยงามที่จะส่งเสริมให้ผู้สูงอายุเกิดความมั่นใจในการพูดและการเข้าสังคมซึ่งสิ่งเหล่านี้มีส่วนส่งเสริม ให้ผู้สูงอายุมีคุณภาพชีวิตที่ดีขึ้นอีกด้วย

**ทันตแพทย์หญิง ดร.สุมนา โพธิ์ศรีทอง ผู้อำนวยการสถาบันทันตกรรม** กล่าวเพิ่มเติมว่า สถาบันทันตกรรม กรมการแพทย์ มีความเชี่ยวชาญในหลายสาขาด้านทันตกรรม ทั้งในด้านทันตกรรมทั่วไป และทันตกรรมเฉพาะทาง โดยมีทีมทันตแพทย์ผู้เชี่ยวชาญเฉพาะทางที่พร้อมให้บริการด้วยมาตรฐานวิชาชีพระดับสูง ซึ่งได้มีการดำเนินงานพัฒนาศักยภาพทันตบุคลากรและจัดรูปแบบการให้บริการด้านนวัตกรรมทันตกรรรผู้สูงอายุร่วมกับหน่วยบริการในแต่เขตสุขภาพมาอย่างต่อเนื่อง อย่างไรก็ตาม บริการทันตกรรมในกลุ่มผู้สูงอายุยังคงมีประเด็นปัญหาที่ต้องพัฒนา ทั้งในด้านการเข้าถึงบริการ รวมถึงความรู้ทางด้านนวัตกรรมที่มีการพัฒนาอยู่เสมอ ดังนั้น สถาบันทันตกรรม ร่วมกับโรงพยาบาลนครปฐม จังหวัดนครปฐม จึงได้จัดกิจกรรมออกหน่วยให้บริการทำฟันเทียมทั้งปากด้วยระบบดิจิทัลให้กับผู้สูงอายุที่สูญเสียฟันทั้งปาก จำนวน 40 ราย ภายใต้โครงการ “การใช้นวัตกรรมการดูแลสุขภาพช่องปากในผู้สูงอายุอย่างองค์รวมแบบไร้รอยต่อ” เพื่อเพิ่มโอกาส ให้ผู้สูงอายุสามารถเข้าถึงบริการทันตกรรมที่มีคุณภาพ ครอบคลุม และทันสมัยได้อย่างทั่วถึง

การดูแลฟันอย่างถูกวิธีจะช่วยป้องกันโรคในช่องปากและส่งเสริมคุณภาพชีวิต ทั้งในกลุ่มผู้สูงอายุ และกลุ่มประชาชนทั่วไป โดยการแปรงฟันด้วยยาสีฟันที่มีส่วนผสมของฟลูออไรด์ อย่างน้อยวันละ 2 ครั้ง ร่วมกับการใช้ไหมขัดฟัน และตรวจสุขภาพช่องปากกับทันตแพทย์เป็นประจำทุก 6 เดือน หรือสอบถามเพื่อปรึกษาปัญหาสุขภาพช่องปาก ได้ที่ Facebook : สถาบันทันตกรรม กรมการแพทย์ และ LineOA : @iodforfun

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันทันตกรรม #หน่วยทันตกรรมเคลื่อนที่

- ขอขอบคุณ – 5 มิถุนายน 2568